
A kommunikációs akadályokhoz kapcsolódó hibatípusok vizsgálata a magyar mint idegen nyelv oktatásában

A dolgozat célja a kommunikáció során előforduló hibák elemzése a magyar mint idegen nyelv szempontjából. Bemutatja a vizsgálatok elméleti hátterét adó szakirodalmat, majd elemzi a gyűjtött nyelvi anyagot, elvégzi a különböző nyelvi tudásszinteken jelentkező hibák típusainak kategorizálását, majd az eredményekből levon bizonyos következtetéseket, válaszolva a kutatási kérdésekben megfogalmazott módszertani kérdésekre. A létező hibatipológiák ismertetése után a dolgozat indokolja, hogy melyik alkalmazható a magyar mint idegen nyelvre vonatkozó vizsgálatok esetében.
A dolgozat vizsgálja az eltérő nyelvi szinteken jellemzően megjelenő hibák típusait, előfordulásuk mértékét. A hipotézisekben megfogalmazott vizsgálati kérdések között szerepel a kommunikációt akadályozó, értést gátló hibák minőségi és mennyiségi elemzése is, valamint összehasonlítása a vizsgált csoportokban. A tanulók által létrehozott közlési egységek vizsgálatán keresztül pontosabb kép kapható a tanulók köztesnyelvéről. A kommunikációs cél és szándék kifejeződését akadályozó hibatípusokra vonatkozó elemzés rávilágíthat olyan súlyosabb hibákra, melyekre a tanítás és a tanulás során érdemes különös figyelmet fordítani.
A nyelvi anyagot A2, B1 és C szintű magyar mint idegen nyelv kurzusok látogatása során gyűjtöttem az Eötvös Loránd Tudományegyetem és a KKM MDA Kft. nyelvórái alkalmával, tehát tantermi keretek között. Mindegyik csoport heterogén összetételű volt. A hibaelemzés kutatási eljárásának megfelelően először a tanulók nyelvi produktumainak összegyűjtését végeztem el. Ezt követően történt a hibák csoportosítása, leírása, valamint a hiba súlyosságának az értékelése. Az előforduló hibák különböző szempontok szerinti besorolása mellett jelöltem a hibásnak ítélt elemet is, egy korrekciós javaslattal kísérve.
Az elemzések a kutatási kérdésekre keresték a választ. A nyelvi anyagban előforduló hibák elemzéséhez egy kérdőív is készült, amelyben az kitöltőknek a közlési egységek érthetőségét kellett eldöntenie megadott szempontok alapján. A kérdőív arra kívánt rámutatni, hogy az érthetőség megítélése a befogadók részéről jelentős eltéréseket mutathat.
Az elemzések kimutatták, hogy a határozatlan/határozott ragozás és a tárgyeset téves használata még a haladóbb (B2, C1) szinten is gyakran előforduló hibatípus, illetve, hogy a névelő és a részes eset, valamint a megfelelő szórend használata is gyakori hibatípus.



